1 Samuele 24 | Beibele Inthaneteng | Phetolelo ya Lefase le Lefsa
24 Ya re ge Saulo a boa go phalalela Bafilisita,+ ba mmegela ba re: “Tseba gore Dafida o lešokeng la Ene-gedi.”+
2 Saulo a tšea banna ba dikete tše tharo (3 000) ba hlaotšwego+ go Baisiraele ka moka a yo tsoma Dafida+ le banna ba gagwe maswikeng a dikome.+
3 Saulo a fihla merakeng ya dinku yeo e bapilego le tsela, moo go bego go na le lewa. A tsena go lona gore a ithome,+ mola Dafida le banna ba gagwe ba be ba le dinkhutlwaneng tša lewa+ kua garegare ba dutše fase.
4 Banna ba Dafida ba re go yena: “Le ke letšatši leo Jehofa a rego go wena: ‘Tseba gore ke gafela lenaba la gago seatleng sa gago,+ gomme wena o le dire seo se kgahlago mahlo a gago.’”+ Ke moka Dafida a tsoga a khukhuna a ripa seaparo sa Saulo sa go hloka matsogo.
5 Pelo ya Dafida ka morago ya mo hlokiša boroko+ ka ge a ripile seaparo sa Saulo sa go hloka matsogo.
6 A re go banna ba gagwe: “Jehofa a ka se ntumelele gore ke dire selo se go mong wa ka, yena motlotšwa+ wa Jehofa, ka go mo iša seatla, ka gobane ke motlotšwa wa Jehofa.”+
7 Dafida a tswalela banna ba gagwe melomo ka mantšu ao, gomme a se ke a ba dumelela gore ba hlasele Saulo.+ Saulo yena a tšwa ka leweng a wela tsela.
8 Ka morago Dafida a tsoga a tšwa ka leweng ke moka a goeletša Saulo a re: “Kgoši mong wa ka!”+ Saulo a lebelela morago gomme Dafida a inamiša sefahlego sa gagwe+ a khunama.
9 Dafida a re go Saulo: “Ke ka baka la’ng o theetša lentšu la batho+ ge ba re: ‘Tseba gore Dafida o nyaka go go kweša bohloko’?
10 Lehono mahlo a gago a bone kamoo Jehofa a go gafetšego seatleng sa ka ka mo leweng; yo mongwe o rile ke go bolaye,+ eupša ka go kwela bohloko ka re: ‘Nka se ke ka iša mong wa ka seatla, ka gobane ke motlotšwa+ wa Jehofa.’
11 Tate,+ bona, ke swere seaparo sa gago sa go hloka matsogo seatleng sa ka, ge ke be ke ripa seaparo sa gago sa go hloka matsogo ga se ka go bolaya. Tseba gomme o bone gore ga ke na bobe+ goba bofetogedi seatleng sa ka, le gona ga se ka go direla sebe, ge o be o laletše go fediša moya wa ka.+
12 Anke Jehofa a re ahlolele;+ Jehofa o tla ntefeletša+ go wena, eupša seatla sa ka se ka se ke sa go wela godimo.+
13 Go etša ge seema sa bagologolo se re: ‘Bokgopo bo tšwa go ba kgopo,’+ eupša seatla sa ka se ka se ke sa go wela godimo.
14 Kgoši ya Isiraele e phalaletše go yo nyaka mang? E rakediša mang? Na e rakediša mpša e hwilego+ goba letsetse?+
15 Jehofa ke moahlodi, a re ahlolele, gomme o tla šetša taba a ba a ntshekišetša+ wena ke moka a nkahlola gore a ntokolle seatleng sa gago.”
16 Ya re ge Dafida a fetša go botša Saulo mantšu a, Saulo a re: “Na ke wena o bolelago Dafida morwa wa ka?”+ Ke moka Saulo a kgitla sello.+
17 A re go Dafida: “Wena o lokile go mphala,+ ka gobane o ntirile ka go loka,+ eupša ge e le nna ke go dirile tše mpe.
18 O bontšhitše ka se lehono gore o motho wa go loka, ka ge Jehofa a be a nkgafetše seatleng sa gago+ eupša wa se mpolaye.
19 Ge motho a ka hwetša lenaba la gagwe, na a ka le lesa a se le bolaye?+ Jehofa o tla go putsa ka tše botse,+ ka ge letšatšing le o ntiretše tše botse.
20 Bona mo, ke tseba gabotse gore o tlo buša o le kgoši+ gomme mmušo wa Isiraele o tla dula nako e telele o le seatleng sa gago.
21 Bjale nkenele ka Jehofa+ gore o ka se ke wa fediša peu ya ka le gore o ka se ke wa tloša leina la ka ntlong ya tate.”+
22 Dafida a enela Saulo, ke moka Saulo a ya legaeng la gagwe.+ Ge e le Dafida le banna ba gagwe bona ba rotogela lefelong leo go sego bonolo go le fihlelela.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D9%26Chapter%3D24%26wtlocale%3DSE%26srcid=share⊂ject=Bala Beibele Inthaneteng